[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.10.2006

KOM(2006) 579 endelig

2006/0184 (CNS)

Forslag til

RÅDETS AFGØRELSE

om makrofinansiel bistand fra Fællesskabet til Moldova

(forelagt af Kommissionen) {SEK(2006) 1258}

BEGRUNDELSE

BAGGRUNDEN FOR FORSLAGET |

110 | Begrundelse og mål Kommissionen foreslår at yde makrofinansiel bistand til Moldova i form af gavebistand op til et beløb på højst 45 mio. EUR med henblik på at støtte Moldovas betalingsbalance og opbygningen af valutareserver. Den foreslåede bistand vil hjælpe Moldova med at lette de finansielle begrænsninger, der hviler på gennemførelsen af dets økonomiske program. Den vil også lette og fremme myndighedernes bestræbelser på at gennemføre reformer under EU-Moldova-handlingsplanen under den europæiske naboskabspolitik og strategidokumentet for økonomisk vækst og fattigdomsbekæmpelse. Den foreslåede makrofinansielle bistand vil være exceptionel og tidsbegrænset, vil være et supplement til støtte fra Bretton Woods-institutionerne, bilaterale bistandsydere og Paris-Klubben og vil især være betinget af fremskridt med gennemførelsen af det IMF-støttede PRGF-arrangement. Denne transaktion finder sted, mens forbindelserne mellem EU og Moldova gradvis uddybes som følge af, at Moldova nu indgår i den europæiske naboskabspolitik. |

120 | Generel baggrund I begyndelsesfasen af sin overgang til markedsøkonomi gennemførte Moldova med held en række førstegenerationsreformer. Derefter, hen imod slutningen af 1990’erne og i begyndelsen af dette årti, skete der en opbremsning i reformerne, og regeringens administrative indblanding i økonomien tog til. På denne baggrund blev den politikbaserede långivning fra Bretton Woods-institutionerne indstillet. To makrofinansielle bistandstransaktioner fra EU til Moldova – et lån på 15 mio. EUR, der blev truffet beslutning om i 2000, og en gavebistand af samme størrelse, der blev truffet beslutning om i 2002[1] – kunne derfor ikke gennemføres. I denne periode steg Moldovas BNP i gennemsnit med 7 % årligt. Væksten har været drevet af den indenlandske efterspørgsel fremhjulpet af betydelige pengeoverførsler, som med tiden er steget til mere end 30 % af BNP. I 2005 var Moldovas BNP pr. indbygger blevet mere end fordoblet (udtrykt i dollar) i forhold til BNP-niveauet i 2000. Alligevel er det med et niveau på kun 812 USD stadig langt det laveste i Europa. Moldova er det eneste land i Europa, der klassificeres som et lavindkomstland af Verdensbanken. Hen imod 2004-2005 fandt strukturreformer igen vej til Moldovas politiske dagsorden, især med regeringens vedtagelse af strategidokumentet for økonomisk vækst og fattigdomsbekæmpelse (EGPRSP). Regeringens stærke ønske om at gennemføre reformer er blevet styrket af dens forhåbninger om EU-medlemskab, hvilket blev bekræftet i februar 2005 med vedtagelsen af EU-Moldova-handlingsplanen under den europæiske naboskabspolitik. Igennem det meste af 2005 førte regeringen en økonomisk politik, hvis formål var at demonstrere disse fornyede stabiliserings- og reformønsker. I lyset af de opnåede resultater genoptog myndighederne og IMF drøftelserne om et nyt program, som kunne støttes med et finansieringsarrangement med IMF. I februar 2006 blev der indgået en aftale om parametrene i et sådant program, og i maj 2006 godkendte IMF’s bestyrelse et treårigt finansieringsarrangement under fattigdomsbekæmpelses- og vækstfaciliteten (”Poverty Reduction and Growth Facility” (PRGF)). Godkendelsen af arrangementet blev fulgt op af en aftale med Paris-Klubben af Moldovas officielle kreditorer om en omlægning af de akkumulerede restancer og løbende betalinger, som ville forfalde i løbet af programperioden, på de såkaldte Houston-vilkår. At hjælpe regeringen med at normalisere Moldovas forbindelser med de officielle kreditorer var et af hovedformålene med arrangementet. PRGF-programmet tager sigte på at fastholde makroøkonomisk stabilitet for derved at støtte væksten og fattigdomsbekæmpelsen, navnlig i sammenhæng med den fortsat kraftige tilstrømning af pengeoverførsler og væsentligt højere priser på importeret energi. Under programmet har myndighederne forpligtet sig til at holde budgetunderskuddet på 0,5 % af BNP, og centralbanken sigter mod at øge valutareserverne til tre måneders import ved udgangen af 2008. Blandt de prioriterede strukturpolitiske foranstaltninger skal især nævnes initiativer til liberalisering af udenrigshandelen, virksomhedsstyring, reform af banksektoren og skatteadministration. På tidspunktet for vedtagelsen af programmet blev det antaget, at de planlagte politikker ville medføre en BNP-vækst på 6 % i 2006 og på 5 % i 2007-2008, et gradvist fald i inflationen til omkring 7 % ved udgangen af 2008 og et underskud på betalingsbalancens løbende poster i størrelsesordenen 5 % af BNP. Programmet gennemføres imidlertid i en ekstern situation præget af særligt store vanskeligheder. Allerede i 2005 var Moldovas handelsbalance- og betalingsbalanceunderskud steget kraftigt som følge af de kraftige olieprisstigninger. Siden begyndelsen af 2006 står Moldova over for yderligere betalingsbalancechok – det russiske gasmonopol Gazproms beslutning om at forhøje de gaspriser, det opkræver af Moldova, fra 80 USD pr. tusind kubikmeter til 110 USD i januar 2006 og til 160 USD i juli og forbuddet mod Moldovas eksport af vin og alkohol til Rusland – som gør udsigterne til at opfylde målsætningerne i PRGF-programmet yderst ringe. Afsvækningen af Moldovas balancer over for udlandet vil også komplicere opfyldelsen af regeringens mellemfristede vækst- og fattigdomsbekæmpelsesmålsætninger, som disse fremgår af regeringens strategidokument for økonomisk vækst og fattigdomsbekæmpelse, og af målene i EU-Moldova-handlingsplanen under den europæiske naboskabspolitik. Moldovas økonomiske udvikling er i første række betinget af en vis justering af PRGF-programmet og i anden række af supplerende exceptionel finansiering som et supplement til den finansiering, der allerede er ydet. Tidligere har EU ved flere lejligheder ydet makrofinansiel bistand til Moldova med det formål at modvirke betalingsbalancechok. Efter Kommissionens opfattelse berettiger den nuværende situation til, at der endnu en gang gøres brug af samme instrument. Makrofinansiel bistand fra EU vil medvirke til at opfylde Moldovas eksterne finansieringsbehov i 2007 og 2008. Dette retfærdiggøres yderligere af det udbyggede samarbejde mellem EU og Moldova som led i den europæiske naboskabspolitik. Moldova har siden den europæiske naboskabspolitiks lancering i 2004 været et af EU’s partnerlande i denne sammenhæng. Moldova er desuden sammen med Ukraine det eneste land under den europæiske naboskabspolitik, der for øjeblikket er i færd med at gennemføre en handlingsplan. Den europæiske naboskabspolitik tager sigte på at opbygge et stadig tættere forhold mellem EU og partnerlandene, som går videre end det hidtidige samarbejde, på at udvide det politiske samarbejde, herunder på det udenrigs- og sikkerhedspolitiske område og - for Moldovas vedkommende - med henblik på at løse konflikten i Transnistrien, og på at fremme økonomisk vækst og fattigdomsbekæmpelse. |

130 | Gældende bestemmelser på det område, som forslaget vedrører Ingen |

140 | Overensstemmelse med andre EU-politikker og -mål Forbindelserne mellem EU og Moldova er siden lanceringen af den europæiske naboskabspolitik under stadig uddybning. Fællesskabets bistand i form af den makrofinansielle bistand vil medvirke til at styrke de bilaterale forbindelser med Moldova. Det er planen, at det europæiske naboskabs- og partnerskabsinstrument (ENPI) fra 2007 vil blive stillet til disposition for Moldova, hvorved også bistand i form af budgetstøtte bliver en mulighed. Udarbejdelsen af sektorbaserede og/eller generelle budgetstøtteprogrammer til fordel for Moldova ventes at blive indledt, så snart ENPI træder i kraft. Der forventes dog ingen udbetalinger under ENPI-budgetstøtten i den nærmeste fremtid. Endvidere er instrumentet med budgetstøtte under ENPI, som er beregnet til at støtte strukturpolitikker på mellemlang til lang sigt, ikke særlig velegnet til Moldovas aktuelle vanskeligheder, som primært følger af kortfristede betalingsbalancechok. Finansiering under det makrofinansielle bistandsinstrument ventes at kunne stilles til rådighed lang tid før en eventuel budgetstøtte under ENPI. Den makrofinansielle bistand vil som et kortfristet instrument specifikt sigte mod at afbøde Moldovas presserende eksterne finansieringsbehov som følge af en væsentlig forværring i landets eksterne økonomiske forhold. Samtidig vil den makrofinansielle bistand også tjene til i den mellemliggende periode at støtte de strukturreformer, der planlægges ifølge EU-Moldova-handlingsplanen og strategidokumentet for økonomisk vækst og fattigdomsbekæmpelse. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

219 | Moldovas finansminister Mihail Pop anmodede om finansiel bistand fra Fællesskabet i maj 2006. Kommissionens tjenestegrene har haft kontakt med Den Internationale Valutafond og Verdensbanken og bilaterale bistandsydere under udarbejdelsen af Kommissionens nuværende forslag, så støttebehovet kunne diskuteres. Kommissionen har hørt Det Økonomiske og Finansielle Udvalg inden fremlæggelsen af sit forslag. Efter vedtagelsen af Rådets afgørelse vil Kommissionens tjenestegrene forhandle et aftalememorandum og bistandsaftalen med Moldovas myndigheder med henblik på at fastsætte gennemførelsesbestemmelserne for bistanden. |

Ekspertbistand |

229 | Der var ikke behov for ekstern ekspertrådgivning. |

230 | Konsekvensanalyse Da den makrofinansielle bistand er et politikbaseret instrument, er det særlig velegnet til at understøtte de moldoviske myndigheders bestræbelser på at forbedre den finanspolitiske holdbarhed på kort til mellemlang sigt. Makrofinansiel bistand vil have en umiddelbar virkning på Moldovas betalingsbalance og valutareserver og vil på denne måde medvirke til at lette de finansielle begrænsninger, der hviler på gennemførelsen af myndighedernes økonomiske program. Bistanden fra Fællesskabet vil også hjælpe myndighederne med at gennemføre de kort- og langsigtede politikker, der er udformet i EU-Moldova-handlingsplanen under den europæiske naboskabspolitik og strategidokumentet for økonomisk vækst og fattigdomsbekæmpelse. |

RETLIGE ASPEKTER VED FORSLAGET |

305 | Resumé af forslaget Fællesskabet stiller makrofinansiel bistand i form af gavebistand til et beløb på højst 45 mio. EUR til rådighed for Moldova. Bistanden vil blive udbetalt i tre rater over en periode på to år. Varigheden af gennemførelsen af programmet kan forlænges med yderligere et år. Bistanden forvaltes af Kommissionen, som sammen med myndighederne aftaler de specifikke økonomisk-politiske og finansielle betingelser, der knytter sig til betalingen af bistandsraterne. Der vil således blive taget hensyn til specifikke bestemmelser om forebyggelse af svig og andre uregelmæssigheder, hvilket er i overensstemmelse med finansforordningen. |

310 | Retsgrundlag Traktatens artikel 308. |

329 | Subsidiaritetsprincippet Forslaget falder ind under Fællesskabets enekompetence. Subsidiaritetsprincippet finder derfor ikke anvendelse. |

Proportionalitetsprincippet Forslaget er i overensstemmelse med proportionalitetsprincippet, hvilket begrundes således: |

331 | Bistandsbeløbet udgør stort set en tredjedel af Moldovas resterende finansieringsbehov i årene 2007-2008, som bistanden dækker. Dette vurderes som en passende fordeling af byrderne for Fællesskabet på baggrund af den bistand, som Moldova modtager fra bilaterale bistandsydere og kreditorer og det internationale donorsamfund i almindelighed. Bistanden vil være i fuld overensstemmelse med de makroøkonomiske mål, der allerede er fastsat i Moldovas økonomisk-politiske dokumenter, f.eks. memorandummet om økonomisk politik og finanspolitik inden for rammerne af PRGF-arrangementet med IMF, som blev godkendt i maj 2006. Det vil også være i overensstemmelse med de mere langsigtede målsætninger, der er opstillet i strategidokumentet for økonomisk vækst og fattigdomsbekæmpelse, der blev godkendt i maj 2004, og EU-Moldova-handlingsplanen under den europæiske naboskabspolitik, der blev vedtaget i februar 2005. Hvad angår de specifikke betingelser for udbetaling af bistandsraterne, agter Kommissionen at fokusere på et begrænset antal områder, især den offentlige finansstyring. Kommissionen kan også overveje at målrette bistanden mod specifikke sektorpolitikker af særlig vigtighed, som måtte være blevet udpeget i EU-Moldova-handlingsplanen under den europæiske naboskabspolitik. |

Reguleringsmiddel/reguleringsform |

341 | Foreslåede instrumenter: andet. |

342 | Andre midler ville ikke være hensigtsmæssige af følgende grunde: I mangel af en rammeforordning om det makrofinansielle støtteinstrument er ad hoc-rådsafgørelser efter traktatens artikel 308 det eneste retlige instrument, der kan anvendes for denne bistand. |

BUDGETKONSEKVENSER |

401 | Denne bistand vil blive finansieret over forpligtelsesbevillingerne i 2007 under budgetpost 01 03 02 (Makroøkonomisk bistand) med forbehold af den endelige godkendelse af fællesskabsbudgettet for 2007 og med udbetalinger i 2007 og 2008. |

YDERLIGERE OPLYSNINGER: |

Fornyet gennemgang/revision/udløbsklausul |

533 | Forslaget indeholder en udløbsklausul. |

1. 2006/0184 (CNS)

Forslag til

RÅDETS AFGØRELSE

om makrofinansiel bistand fra Fællesskabet til Moldova

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen[2],

under henvisning til udtalelse fra Europa-Parlamentet[3],

efter høring af Det Økonomiske og Finansielle Udvalg, og

ud fra følgende betragtninger:

2. Moldovas myndigheder arbejder på økonomisk stabilisering og strukturreformer, som støttes af Den Internationale Valutafond (IMF) via et treårigt arrangement under fattigdomsbekæmpelses- og vækstfaciliteten (PRGF), der blev godkendt den 5. maj 2006. Derefter godkendte kreditorerne i Paris-Klubben den 12. maj 2006 en omlægning af Moldovas bilaterale statsgæld på Houston-vilkårene.

3. Moldovas myndigheder vedtog i maj 2004 et strategidokument for økonomisk vækst og fattigdomsbekæmpelse, hvori der fastsættes mellemfristede prioriteter for regeringens handling.

4. Moldova på den ene side og Det Europæiske Fællesskab og dets medlemsstater på den anden har undertegnet en partnerskabs- og samarbejdsaftale, som trådte i kraft den 1. juli 1998.

5. Forbindelserne mellem Moldova og Den Europæiske Union er under udbygning inden for rammerne af den europæiske naboskabspolitik, som ventes at føre til større økonomisk integration. EU og Moldova er nået til enighed om en handlingsplan under den europæiske naboskabspolitik, hvori der fastsættes kort- og mellemfristede prioriteter for forbindelserne mellem EU og Moldova og relaterede politikker.

6. Moldova står over for et omfattende finansieringsbehov som følge af en væsentlig forværring i Moldovas eksterne situation.

7. De moldoviske myndigheder har anmodet om finansiel bistand på gunstige vilkår fra de internationale finansieringsinstitutioner, Fællesskabet og andre bilaterale bistandsydere. Ud over den finansiering, der tilvejebringes via IMF og Verdensbanken, vil der fortsat være et betydeligt residualt finansieringsgab, der skal dækkes for at sikre landets betalingsbalance, styrke dets reservestilling og støtte gennemførelsen af de politiske målsætninger, der er knyttet til regeringens reformbestræbelser.

8. Moldova er berettiget til yderst fordelagtig låne- og gavebistand fra Verdensbanken og IMF.

9. På denne baggrund bør Fællesskabets makrofinansielle bistand til Moldova ydes i form af gavebistand, som er en hensigtsmæssig foranstaltning for at hjælpe modtagerlandet i denne for landet så kritiske situation.

10. For at sikre en effektiv beskyttelse af Fællesskabets finansielle interesser i forbindelse med denne makrofinansielle bistand er det nødvendigt, at der fastlægges hensigtsmæssige foranstaltninger, som Moldova skal træffe for at forebygge og bekæmpe svig, korruption og andre uregelmæssigheder i forbindelse med denne bistand, og derudover bestemmelser om kontrol og revision, der udføres af henholdsvis Kommissionen og Revisionsretten.

11. Frigivelsen af denne gavebistand sker med forbehold af budgetmyndighedens bemyndigelse.

12. Den makrofinansielle bistand bør forvaltes af Kommissionen i samråd med Det Økonomiske og Finansielle Udvalg.

13. Traktaten indeholder ikke anden hjemmel for vedtagelsen af denne afgørelse end artikel 308 -

TRUFFET FØLGENDE AFGØRELSE:

Artikel 1

14. Fællesskabet stiller makrofinansiel bistand i form af gavebistand på op til 45 mio. EUR til rådighed for Moldova med henblik på at støtte Moldovas betalingsbalance og derved lette de finansielle begrænsninger på gennemførelsen af regeringens økonomiske program.

15. Denne finansielle bistand fra Fællesskabet forvaltes af Kommissionen i samråd med Det Økonomiske og Finansielle Udvalg og på en måde, der er i overensstemmelse med de aftaler, der er indgået mellem Den Internationale Valutafond (IMF) og Moldova.

16. Fællesskabets finansielle bistand stilles til rådighed i to år fra den første dag efter denne afgørelses ikrafttræden. Hvis omstændighederne imidlertid gør det nødvendigt, kan Kommissionen efter at have hørt Det Økonomiske og Finansielle Udvalg beslutte at forlænge perioden i op til ét år.

Artikel 2

17. Kommissionen bemyndiges til efter høring af Det Økonomiske og Finansielle Udvalg og sammen med Moldovas regering at aftale de økonomisk-politiske og finansielle betingelser, der knytter sig til denne støtte, som fastlægges i et aftalememorandum og en bistandsaftale. Disse betingelser skal være i overensstemmelse med de aftaler, der er nævnt i artikel 1, stk. 2.

18. Under gennemførelsen af Fællesskabets bistand overvåger Kommissionen, om Moldova har fornuftige finansielle kredsløb, administrative procedurer samt interne og eksterne kontrolmekanismer, der er relevante for denne makrofinansielle bistand fra Fællesskabet.

19. Kommissionen kontrollerer med regelmæssige mellemrum i samarbejde med Det Økonomiske og Finansielle Udvalg og i koordination med IMF, at den økonomiske politik i Moldova er i overensstemmelse med formålene med denne finansielle bistand, og at de aftalte økonomisk-politiske og finansielle betingelser i tilknytning hertil overholdes.

Artikel 3

20. Denne bistand stilles af Kommissionen til rådighed for Moldova i tre rater.

21. Første rate frigives på betingelse af en tilfredsstillende gennemførelse af det IMF-støttede økonomiske program under fattigdomsbekæmpelses- og vækstfaciliteten og af EU-Moldova-handlingsplanen under den europæiske naboskabspolitik.

22. Anden rate og eventuelle efterfølgende rater frigives på betingelse af tilfredsstillende gennemførelse af det IMF-støttede økonomiske program under fattigdomsbekæmpelses- og vækstfaciliteten og af EU-Moldova-handlingsplanen under den europæiske naboskabspolitik og af eventuelle øvrige foranstaltninger, der er aftalt med Kommissionen, jf. artikel 2, stk. 1, og tidligst ét kvartal efter frigivelsen af den foregående rate.

23. Midlerne udbetales til Moldovas centralbank. Den endelige modtager af midlerne er Moldovas finansministerium.

Artikel 4

Gennemførelsen af denne bistand sker i overensstemmelse med finansforordningens bestemmelser om De Europæiske Fællesskabers almindelige budget og gennemførelsesreglerne hertil. Især gælder det, at det aftalememorandum og den bistandsaftale, der skal aftales med Moldovas myndigheder, skal indeholde hensigtsmæssige foranstaltninger, som Moldova skal træffe med henblik på at forebygge og bekæmpe svig, korruption og andre uregelmæssigheder i forbindelse med denne støtte. De skal også indeholde bestemmelser om kontrol, der udføres af Kommissionen, herunder Det Europæiske Kontor for Bekæmpelse af Svig (OLAF), med ret til at udføre kontrol og inspektion på stedet, og om revision, der udføres af Revisionsretten, i relevante tilfælde på stedet.

Artikel 5

Kommissionen forelægger årligt senest den 31. august en rapport for Europa-Parlamentet og Rådet, hvori der skal indgå en vurdering af gennemførelsen af denne afgørelse i det foregående år.

Artikel 6

Denne afgørelse træder i kraft på dagen for offentliggørelsen i Den Europæiske Unions Tidende .

Udfærdiget i Bruxelles, den

På Rådets vegne

Formand

FINANSIERINGSOVERSIGT TIL FORSLAGET

Politikområde: Afsnit 01 – Økonomiske og finansielle anliggender Aktivitet: 03 – Internationale økonomiske og finansielle anliggender |

TITEL: MAKROFINANSIEL BISTAND TIL MOLDOVA |

1. BUDGETPOST (NUMMER OG BETEGNELSE)

Artikel 01 03 02 – Makroøkonomisk bistand

2. SAMLEDE TAL

2.1. Samlet budget for foranstaltningen (del B): 45 mio. EUR som forpligtelsesbevilling

Budget til rådighed for 2007 (foreløbigt budgetforslag): 79,591 mio. EUR i forpligtelsesbevillinger og 100,814 mio. EUR i betalingsbevillinger til budgetpost 01 03 02 med forbehold af godkendelse af budgettet for 2007.

2.2. Gennemførelsesperiode:

Begyndelsesår: 2007, afslutningsår: 2008

2.3. Samlet flerårigt skøn over udgifterne:

a) Vejledende forfaldsplan for forpligtelses- og betalingsbevillinger (finansieringstilskud) ( jf. punkt 6.1.1 )

Mio. EUR (3 decimaler)

2007 | 2008 | 2009 | I alt |

Forpligtelser | 45,000 | 45,000 |

Betalinger | 30,000 | 15,000 | 45,000 |

b) Teknisk og administrativ bistand og støtteudgifter ( jf. punkt 6.1.2 )

Forpligtelser | 0,030 | 0,030 | 0,060 |

Betalinger | 0,030 | 0,030 | 0,060 |

a+b i alt |

Forpligtelser | 45,030 | 0,030 | 45,060 |

Betalinger | 30,030 | 15,030 | 45,060 |

c) Personale- og andre driftsudgifters samlede budgetvirkninger ( jf. punkt 7.2 og 7.3 )

Forpligtelser/ betalinger | 0,165 | 0,165 | 0,330 |

a+b+c i alt |

Forpligtelser | 45,195 | 0,195 | 45,390 |

Betalinger | 30,195 | 15,195 | 45,390 |

2.4. Forenelighed med den finansielle programmering og de finansielle overslag

Forslaget er foreneligt med den gældende finansielle programmering.

2.5. Finansielle virkninger på indtægtssiden

Forslaget har ingen indflydelse på indtægterne.

3. BUDGETSPECIFIKATIONER

Udgifternes art | Nye | EFTA-bidrag | Bidrag fra ansøgerlandene | Udgiftsområde i de finansielle overslag |

IOU | Opdelt | NEJ | NEJ | NEJ | Nr. 4 |

4. RETSGRUNDLAG

Traktatens artikel 308.

5. BESKRIVELSE OG BEGRUNDELSE

5.1. Behov for EU-foranstaltninger[4]

5.1.1. Mål

Den foreslåede bistand består af en gavebistand fra Fællesskabet på op til 45 mio. EUR til Moldova (som finansieres over det almindelige budget) med henblik på at støtte Moldovas betalingsbalance og opbygning af valutareserver i lyset af en væsentlig forværring i handels- og betalingsbalancen på kort sigt. På denne måde hjælper den foreslåede bistand Moldova med at lette de finansielle begrænsninger på gennemførelsen af PRGF-programmet, EU-Moldova-handlingsplanen under den europæiske naboskabspolitik og regeringens strategi for økonomisk vækst og fattigdomsbekæmpelse.

Bistanden er et supplement til midler, der ydes til Moldova til støtte for myndighedernes økonomiske stabiliserings- og strukturreformprogram af IMF, Verdensbanken og bilaterale bistandsydere samt EU under budgetstøttekomponenten i fødevaresikkerhedsprogrammet og til gældslempelse ydet af de officielle kreditorer.

5.1.2. Dispositioner, der er truffet på grundlag af forhåndsevalueringen

En forhåndsevaluering blev udført af Kommissionens tjenestegrene i juli-august 2006 (af kontor D3 i Generaldirektoratet for Økonomiske og Finansielle Anliggender).

5.1.3. Dispositioner, der er truffet på grundlag af den efterfølgende evaluering

Der er endnu ikke foretaget en efterfølgende evaluering af Fællesskabets makrofinansielle bistand til Moldova.

5.2. Indsatsområder og nærmere bestemmelser for støtten

Bistanden gives i form af ren gavebistand, som vil blive frigivet i tre eller om nødvendigt fire rater. Første rate frigives på grundlag af et aftalememorandum, som skal indgås mellem myndighederne i Moldova og Fællesskabet. Frigivelsen af de efterfølgende rater er betinget af en tilfredsstillende opfyldelse af de økonomisk-politiske betingelser og kan ikke ske før et kvartal efter frigivelsen af den foregående rate.

De kvantitative resultatkriterier, der knytter sig til bistanden, er dem, der er fastsat i de makroøkonomiske rammer for det gældende PRGF-arrangement, der er indgået mellem Moldova og IMF. Før hver enkelt rate af denne bistand udbetales, undersøger Kommissionens tjenestegrene derfor i samarbejde med de nationale myndigheder og IMF's personale, om de kvantitative resultatkriterier er overholdt, eller om der er indgået nye aftaler.

Derudover aftaler Kommissionen med Moldovas myndigheder en række specifikke politiske betingelser, som skal opfyldes, før anden og eventuelt yderligere rater af bistanden frigives. Disse politiske betingelser skal være i overensstemmelse med de aftaler, som Moldova har indgået med IMF og Verdensbanken. Det er på dette stadium planen, at disse betingelser i særlig grad skulle fokusere på reform af den offentlige finansstyring og administration. Kommissionen kan også overveje at målrette bistanden mod specifikke sektorpolitikker af særlig vigtighed, som måtte være blevet udpeget i EU-Moldova-handlingsplanen under den europæiske naboskabspolitik.

5.3. Gennemførelsesmetoder

Denne bistandstransaktion gennemføres ved centraliseret direkte forvaltning af Kommissionen ved brug af almindeligt personale.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

Udbetalingerne af bistanden fra budgetpost 01 03 02 vil være betinget af, at Kosovo opfylder de betingelser, der er knyttet til bistanden, jf. under 5.2.

6.1.1. Finansieringsstøtte

Forpligtelsesbevillinger i mio. EUR (3 decimaler)

Fordeling | 2007 | 2008 | 2009 | I alt |

Gavebistandsrater til Moldova | 45,000 | - | 45,000 |

I ALT | 45,000 | 45,000 |

6.1.2. Teknisk og administrativ bistand, støtteudgifter og it-udgifter (forpligtelsesbevillinger)

2007 | 2008 | 2009 | I alt |

1) Teknisk og administrativ bistand |

a) Kontorer for teknisk bistand |

b) Anden teknisk og administrativ bistand: - intern: - ekstern: Heraf til opbygning og vedligeholdelse af administrative edb-systemer |

1 i alt |

2) Støtteudgifter |

a) Undersøgelser (operationelle vurderinger) | 0,030 | 0,030 | 0,060 |

b) Ekspertmøder |

c) Informations- og publikationsvirksomhed |

2 i alt |

I ALT | 0,030 | 0,030 | 0,060 |

6.2. Beregning af omkostningerne pr. foranstaltning i budgettets del B (hele programmeringsperioden)[5]

Forpligtelsesbevillinger i mio. EUR (3 decimaler)

Fordeling | Type resultater (projekter, dossierer…) | Antal resultater (i alt år 1…n) | Gennemsnitlige enhedsomkostninger | Samlede omkostninger (i alt år 1…n) |

1 | 2 | 3 | 4=(2X3) |

Aktion 1 - Foranstaltning 1 - Foranstaltning 2 Aktion 2 -Foranstaltning 1 - Foranstaltning 2 - Foranstaltning 3 Osv. |

SAMLEDE OMKOSTNINGER |

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

Opgaverne med forvaltning af bistanden vil om nødvendigt blive gennemført ved omfordeling af personale og vil ikke indebære stigninger i antallet af ansatte i Kommissionen.

Stillingstyper | Eksisterende og/eller nyt personale til forvaltning af foranstaltningen | I alt | Opgavebeskrivelse |

Faste stillinger | Midlertidige stillinger |

Tjenestemænd eller midlertidigt ansatte | A B C | 1/3 | 1/3 | F.eks. udarbejdelse af aftalememorandaer og bistandsaftaler, forbindelser med myndighederne og de internationale finansieringsinstitutioner samt med eksterne eksperter ved operationelle vurderinger, kontrolbesøg, udarbejdelse af rapporter fra Kommissionens tjenestegrene, udarbejdelse af kommissionsprocedurer for forvaltning af bistanden. |

Andre personaleressourcer |

I alt | 1/3 | 1/3 |

7.2. Samlede finansielle virkninger af personaleforbruget

Arten af personaleressourcer | Beløb i EUR | Beregningsmetode* |

Tjenestemænd Midlertidigt ansatte | 30 500 | 1/3 x gennemsnitlige årlige udgifter til en tjenestemand i lønramme A*5-A*12 |

Andre personaleressourcer (oplys budgetpost) |

I alt | 30 500 |

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

Budgetpost (nummer og betegnelse) | Beløb i EUR | Beregningsmetode |

Samlet bevilling (afsnit A7) A0701 – Tjenesterejser A07030 – Møder A07031 – Udvalg, der skal høres1 A07032 – Udvalg, som det ikke er obligatorisk at høre1 A07040 – Konferencer A0705 – Undersøgelser og konsultationer Andre udgifter (specificeres) – Efterfølgende vurdering | 10 000 125 000 | To tjenesterejser pr. år for to personer Forventede samlede udgifter til servicekontrakt: 250 000 EUR |

Informationssystemer (A-5001/A-4300) |

Andre udgifter – del A (specificeres) |

I alt | 135 000 |

Beløbene modsvarer de samlede udgifter i en tolvmåneders periode.

1 Det specificeres, hvilken udvalgstype der er tale om, og hvilken gruppe det tilhører.

I. Samlet årligt beløb (7.2 + 7.3) II. Foranstaltningens varighed III. Foranstaltningens samlede omkostninger (I x II) | 165 500 EUR 2 år 331 000 EUR |

8. RESULTATOPFØLGNING OG EVALUERING

Denne bistand er en makroøkonomisk bistand, og overvågningen og evalueringen af den vil blive udført i overensstemmelse med Kommissionens standardprocedurer.

8.1. Resultatopfølgningssystem

Kommissionens tjenestegrene vil overvåge foranstaltningen med udgangspunkt i makroøkonomiske og strukturpolitiske indikatorer, som aftales med myndighederne i Moldova. Myndighederne skal regelmæssigt indberette disse indikatorer til Kommissionens tjenestegrene. Europa-Kommissionens delegation i Chisinau vil desuden foretage regelmæssige indberetninger om emner, der er relevante for overvågningen af bistanden. Kommissionens tjenestegrene vil holde tæt kontakt med IMF og Verdensbanken for at kunne drage fordel af deres ekspertise og aktiviteter i Moldova.

8.2. Hvordan og hvor ofte skal der evalueres?

Ifølge forslaget til Rådets afgørelse skal der udarbejdes en årlig rapport til Europa-Parlamentet og Rådet med en vurdering af denne bistandsforanstaltnings gennemførelse. Desuden er det planlagt, at Kommissionen eller dens bemyndigede repræsentanter skal udføre en uvildig efterfølgende vurdering af støtten et eller to år, efter at gennemførelsesperioden er udløbet.

9. FORHOLDSREGLER MOD SVIG

Kommissionens tjenestegrene har et løbende program med operationelle vurderinger af de finansielle kredsløb og administrative procedurer i alle tredjelande, der modtager makrofinansiel bistand. Dette sker for at opfylde finansforordningens krav, som gælder for De Europæiske Fællesskabers almindelige budget.

Kommissionen har også i sammenhæng med koordineringen blandt bistandsyderne inden for offentlig finansstyring samfinansieret en risikovurdering af Moldova. Den endelige rapport vil foreligge meget snart.

I Moldova vil Kommissionens tjenestegrene vurdere pålideligheden af de finansielle kredsløb og administrative procedurer, der er relevante for denne type bistand, og vil afgøre, om rammerne for en sund finansiel forvaltning af den makrofinansielle bistand er tilstrækkelig effektive. Resultaterne af risikovurderingen og alle disponible konklusioner i relevante rapporter fra IMF og Verdensbanken vil blive taget i betragtning ved denne vurdering. I denne sammenhæng vil Kommissionens tjenestegrene eventuelt beslutte med støtte fra eksterne eksperter med et passende mandat at gennemføre en operationel vurdering af de finansielle kredsløb og administrative procedurer hos de bistandsmodtagende myndigheder. Resultaterne af risikovurderingen og eventuelt den operationelle vurdering vil blive anvendt til at fastlægge passende betingelser for den offentlige finansstyring.

Det foreslåede retsgrundlag for forslaget om makrofinansiel bistand til Moldova indeholder en bestemmelse om foranstaltninger til forebyggelse af svig. Disse foranstaltninger vil blive yderligere uddybet i et aftalememorandum og en bistandsaftale. Efter planen vil der blive knyttet en række specifikke politiske betingelser til støtten, hovedsagelig inden for offentlig finansstyring, med henblik på øget effektivitet, gennemsigtighed og ansvarliggørelse.

Den makrofinansielle bistand vil blive verificeret, kontrolleret og revideret på Kommissionens ansvar, herunder af Det Europæiske Kontor for Bekæmpelse af Svig (OLAF) og Den Europæiske Revisionsret.

[1] Rådets afgørelse 2000/452/EF af 10. juli 2000 (EFT L 181 af 20.7.2000, s. 77) og Rådets afgørelse 2002/1106/EF af 19. december 2002 (EFT L 351 af 28.12.2002, s. 76).

[2] EUT C af , s. .

[3] EUT C af , s. .

[4] Nærmere oplysninger i særskilt forklarende note.

[5] Nærmere oplysninger i særskilt forklarende note.